Papersnake/gushiwen huggingface dataset:
藏春坞三首?此诗之第三首为陆龟蒙作?
苏轼（宋代）

退之身外无穷事，子美生前有尽花。
更有多情君未识，不随柳絮落人家。
莫寻群玉峰头路，莫看玄都观里花。
但解闭门留我住，主人休问是谁家。
朱阁前头露井多，碧桃枝下美人过。
寒泉未必能如此，奈有银床素绠何。
晴
朱昂（宋代）

雨歇山容出，秋光远近分。疏林通晓日，绝壁走寒云。

雁影高难见，泉声静却闻。呼童移坐榻，花下拂桐君。
题金山四首
吴芾（宋代）

北望瓜洲咫尺间，向来白骨积如山。
欲论旧事慵开口，且对高僧共说闲。
禅人并化主写真求赞
释正觉（宋代）

烟苍苍鳞白鸟飞，水茫茫鳞金鳞嬉。
空杳杳鳞智不知，觉冥冥鳞性所宜。
包万像而括二仪，彻三际而周四维。
影象累累，品类差差。
发挥元自我，点化更由谁。
方之则矩，圆之则规。
不须特地，且麽过时。
兀兀腾腾，憨憨痴痴，
跛跛挈挈而萎萎羸羸。
临江仙 看芍药归舟即事
方彦珍（清代）

瑞芍亭前红药。丰神嫣媚难描。翻阶凝露不胜娇。

香宜罂粟妒，色并鼠姑饶。

尤爱魄全明月，晶莹光彻层宵。锦灯千盏唤虹桥。

邻舟度新曲，檀板杂笙箫。
和薛仲止渔村杂诗十首
刘黻（宋代）

白发疏疏青道衣，苦吟应有鬼神知。
篇章但可陶情性，羞杀唐人自献诗。
书塘浦桥壁
姚勉（宋代）

密迩松楸彩雾开，卧龙行矣起春雷。
大挥椽笔刚题柱，即日高车驷马来。
七夕遇雨访石堂先生 其五
熊鉌（元代）

高高不可问，神光终朦胧。云锦不成报，谩尔欺盲聋。

柱维久倾折，会有补炼功。
送青神宰樊允南解官次杜应求韵
史尧弼（宋代）

并辔中岩寺，芳樽一破愁。
更寒谭衮衮，云晓玉浮浮。
会有相从乐，还如此地不。
合离真有数，那敢作人谋。
过车骑关
王汝璧（清代）

尽日颠风不肯停，吹花擘絮满郊坰。荒荒野色无边白，黯黯春郊未了青。

荦确当关排涧石，蜿蜒引胜接林亭。黄云瘦马邯山道，长笑仙人唤不醒。
浯溪
戴煜（宋代）

断崖文字是唐碑，无限名贤赞颂诗。
莫把中兴□前代，会须重见太平时。
次韵吴冲卿召赴资政殿听读诗义感事
王安石（宋代）

周南麟趾圣人风，未有驺虞系召公。
雅颂兼陈为四始，笙歌合奏以三终。
讨论诏使成书上，休澣恩容著籍通。
墙面岂能知奥义，延陵听赏自为聪。
正月既望自钱塘进艇新安江行十日达紫阳门即事写怀得船字
黄庭（清代）

吴榜停时棹越船，溯原浙水出山泉。一千里近新安路，三百滩齐天目巅。

轩后台前神独往，羲皇卦外岁初迁。衰年兴待名山助，拟向云端采石莲。
初泛舟新池
文彦博（宋代）

旧池疏引透新池，转觉澄澜势渺瀰。得志鱼虾争跳跃，无根萍梗任推移。

船头欲过冲桥脚，柳眼初开映水湄。借问阿连春草句，何人先把紫毫摛。
简深甫
刘敞（宋代）

与君一城居，其实跬步间。慊慊不相从，十日俄忽然。

一城岂为不，十日岂为短。客子局人事，心与迹相反。

而况各异乡，茫茫隔山陂。岁时若奔车，过去谁复推。

伊昔厌幽独，愿子东西邻。虽邻尚不觌，何似南北人。

人间实如此，千别能一会。兴来即上马，埽塌聊相对。
金陵陈月观同年三首
黎廷瑞（宋代）

已是收枰敛手时，更堪牛起著残棋。
露盘不解相如渴，桃实难充曼倩饥。
吾末如何真已矣，是知不可复为之。
令人长愧商山叟，四海清夷只茹芝。
防风氏庙
陈必复（宋代）

一去归期不复闻，故乡目断会稽云。
乌江空堕将军泪，蜀国曾招望帝魂。
两壁衣冠存古貌，千年城郭说邦君。
遗民尚指专画骨，老树槎牙枕庙门。
日食守局
方岳（宋代）

乙巳之秋七月朔，太阳无光天索寞。
辟雍诸儒坐读书，谈古谈索自惊愕。
玉皇不受紫宸朝，百官拜表群阴消。
明朝丞相做礼数，宣押归堂只如故。
鼠狼二首
释宝昙（宋代）

谩自狼贪只鼠嗔，坏墙穿壁已无邻。
儿童爱惜貍奴惯，生怪苍皇不近人。
吴王古宫井二首
罗邺（唐代）

古宫荒井曾平后，见说耕人又凿开。

拾得玉钗镌敕字，当时恩泽赐谁来。

含青薜荔随金甃，碧砌磷磷生绿苔。

莫言数尺无波水，曾与如花并照来。
明福观
王傅（宋代）

泉源山下延平旷，路入松关起清爽。
飞云西峙积翠台，突兀三清六百丈。
杏花片片铺金坛，天风吹桂香漫山。
游人尽去萝月上，觉人身世非人间。
京口
赵国华（清代）

万里西来江水声，北风吹客放帆行。山连宋武丹徒宅，日射孙郎铁瓮城。

人物远淘千古浪，戈艘近息十年兵。岸头蜃气何由在，不觉中流忆祖生。
舟行怀斯川用王介甫韵
刘跂（宋代）

遄往欲何之，缓行聊尔尔。悟身无期会，在彼犹在此。

轻舠类短无，安取途九轨。所嗟湍流长，汩没未及已。

蒹葭雁鹜泽，清浅良可喜。美人讵云远，耿耿隔一水。

怜我抱沈痛，药剂厌馀滓。谈笑何时来，幽忧赖湔洗。
题武当逸禅师兰若
戴叔伦（唐代）

我身本似远行客，况是乱时多病身。

经山涉水向何处，羞见竹林禅定人。
赋情
慧姞（宋代）

自怜新髻好，对镜久夷犹。
回首瞥见郎，含羞整搔头。
花间并郎瞥，低说夜来话。
蝴蝶学娇阁，飞来傍裙带。
羡杀叶底花，色娇香不漏。
安得郎如叶，长将玉肌覆。
除夜
方岳（宋代）

雪瓮冰齑了岁除，停杯且听话迂疏。
山居虽窄可无竹，家计甚贫犹有书。
但觉是非惊化鹤，不将喜怒等群狙。
耦耕久与邻翁约，春雨宁辞手拮据。
送李文授还越上
章甫（宋代）

旧岁见君殊草草，怀抱今来各倾倒。
新来正好数相寻，束之却向山阴道。
千岩万壑秋更奇，候门儿女望君归。
扁舟此去来何时，莫待梅花开北枝。
故人问我凭君说，满目穷愁生事拙。
秋禾未得补饥疮，万一飞蝗作檀越。
将往江淮，寄李十九儋
韦应物（唐代）

燕燕东向来，文鹓亦西飞。如何不相见，羽翼有高卑。

徘徊到河洛，华屋未及窥。秋风飘我行，远与淮海期。

回首隔烟雾，遥遥两相思。阳春自当返，短翮欲追随。
和子瞻三游南山九首 其五 玉女洞
苏辙（宋代）

洞门苍藓合，逼仄不容身。传有虚明处，中藏窈窕人。

吹笙桥上月，拾翠洞南春。往往来山下，萧然雨洒尘。
落第
李廓（唐代）

榜前潜制泪，众里自嫌身。气味如中酒，情怀似别人。

暖风张乐席，晴日看花尘。尽是添愁处，深居乞过春。
少穆被命还朝以诗二章迎之 其二
邓廷桢（清代）

夔蚿心事最怜君，燕羽差池惜暂分。宣室忽闻新换汗，霸陵真起故将军。

春风远度天山雪，卿月重依帝阙云。往岁诗篇盟息壤，道周相候慰离群。
秋萤引
刘禹锡（唐代）

汉陵秦苑遥苍苍，陈根腐叶秋萤光。夜空寥寂金气净，

千门九陌飞悠扬。纷纶晖映互明灭，金炉星喷镫花发。

露华洗濯清风吹，低昂不定招摇垂。高丽罘罳照珠网，

斜历璇题舞罗幌。曝衣楼上拂香裙，承露台前转仙掌。

槐市诸生夜读书，北窗分明辨鲁鱼。行子东山起征思，

中郎骑省悲秋气。铜雀人归自入帘，长门帐开来照泪。

谁言向晦常自明，儿童走步娇女争。天生有光非自衒，

远近低昂暗中见。撮蚊妖鸟亦夜起，翅如车轮而已矣。
皇帝閤春帖子 其一
周南（宋代）

晓漏催班拱至尊，千官绮胜簇金幡。紫皇恭俭忧民切，未祝椒盘祝兽樽。
盛暑中黄子馀主簿携双井茶见访
王庭圭（宋代）

痛饮元非避暑方，又无金盌汲寒浆。忽逢佳士携新茗，来坐竹阴移晚凉。

幽处小窗花木好，吟馀清论齿牙香。君家句法谁能似，煎出车声绕九肠。
述古 其三
白玉蟾（宋代）

河水一镜清，中有骊龙舞。波心呈宝图，始脉造化祖。

燧人钻炎凉，炎帝饵甘苦。身披獝狨衣，口服觳觫乳。

此时至尊者，帝阶三尺土。嬴政筑阿房，篯铿才伛偻。
观雪六绝 其一
洪朋（宋代）

复见飞飞雪满天，瑶林琼树皆可怜。属予一病姑置酒，对此欲醉将无缘。
哭王础尘十首 其八
陈恭尹（清代）

十行一目古谁如，强记宁惟七箧书。一盏青灯人白发，病中犹不负居诸。
写愁似胡伯亮 其一
黄玠（元代）

阳元外家儿，生世何酷似。两翁幸无虞，二母俱已矣。

青云难与期，白日非可恃。动止见羁束，晨昏阙娱侍。

鸣雨清夜长，野蔌剪畦翠。苦语出肺肝，屡饮成恶醉。
残句：虎头食肉何足誇
黄庭坚（宋代）

虎头食肉何足誇，阴德由来报宜奢。
丹龟功成无躍兔，玉函方秘缘青蛇。
无题
廖行之（宋代）

逸兴飘飘鹤九臯，凉州那得费蒲萄。
一从卜筑东山胜，便觉声名北斗高。
手种百花从日涉，心澄万虑弭汤鏖。
主人已作骑鲸去，谁与鸿濛共胜遨。
感事 其二
李石（宋代）

老大年光迫，纤花又一春。鹊占风外岁，鸡唱雨中晨。
和曾裘父韵送老人赴镇九江
张孝祥（宋代）

边箭收声江不波，庐山高处与天摩。向来只作青鞋计，此去无如紫诏何。

尘满庾楼烦剪拂，经馀莲社更摩挲。文成本自筹帷幄，不数黥彭战伐多。
竹炉诗
倪祚（明代）

清风只合近孤禅，华屋徒留五十年。竹格总如前度好，瓷瓯那得旧时娟。

鬓丝吟榻全真趣，松火清流断俗缘。物理往还虽不定，芳名须藉后人传。
满江红 其二 滩上与少泉紫垣步月作
黄钧宰（清代）

满目河山，问何处，悲歌激烈。望平原，空思丰沛，当年豪杰。

关塞已非刘氏土，沙场犹照秦时月。正闲云，如马过山来，长空灭。

持杯酒，心争热。埋尺土，眦还裂。笑人生一例，如斯了结。

事后纵翻成败案，生前毕竟悲欢别。最不平，终古大河流，声凄咽。
八哀诗。赠司空王公思礼
杜甫（唐代）

司空出东夷，童稚刷劲翮。追随燕蓟儿，颖锐物不隔。

服事哥舒翰，意无流沙碛。未甚拔行间，犬戎大充斥。

短小精悍姿，屹然强寇敌。贯穿百万众，出入由咫尺。

马鞍悬将首，甲外控鸣镝。洗剑青海水，刻铭天山石。

九曲非外蕃，其王转深壁。飞兔不近驾，鸷鸟资远击。

晓达兵家流，饱闻春秋癖。胸襟日沈静，肃肃自有适。

潼关初溃散，万乘犹辟易。偏裨无所施，元帅见手格。

太子入朔方，至尊狩梁益。胡马缠伊洛，中原气甚逆。

肃宗登宝位，塞望势敦迫。公时徒步至，请罪将厚责。

际会清河公，间道传玉册。天王拜跪毕，谠议果冰释。

翠华卷飞雪，熊虎亘阡陌。屯兵凤凰山，帐殿泾渭辟。

金城贼咽喉，诏镇雄所搤.禁暴清无双，爽气春淅沥。

巷有从公歌，野多青青麦。及夫哭庙后，复领太原役。

恐惧禄位高，怅望王土窄。不得见清时，呜呼就窀穸。

永系五湖舟，悲甚田横客。千秋汾晋间，事与云水白。

昔观文苑传，岂述廉蔺绩。嗟嗟邓大夫，士卒终倒戟。
答择之
朱熹（宋代）

长言三复尽温纯，妙处知君又日新。我亦平生伤褊迫，期君苦口却谆谆。
故蕲州玉刑部阁老挽歌五首
杨亿（宋代）

鸡省曾三入，鳌峰近十旬。
命书批凤尾，谏疏逆龙鳞。
按部朱轓远，悲秋素发新。
茂陵终不起，遗札满埃尘。
遣兴次韵
邓深（宋代）

山阁舂容丈尺间，元无俗事挠清闲。
有时把笔抄新句，整日开窗对旧山。
叶帐静看青似染，禽言细听字终蛮。
可怜蜂子尊王意，每到衙时似趁班。
摸鱼儿
杨夔生（清代）

记年时、燕台诗俊，擘笺共话联夕。印梅窗户玲珑甚，吹满衣棱风雪。

乡思切，指雁底、疏云澹胜江波色。柳梢楼末。只灯火天涯，小欢深醉，同听玉关笛。

归来好，几度仓山烟月。茶人滋味清绝。旧家乔木留云住，苍翠画图如积。

欹藓石，认秋老、寒萤小卧枯荷侧。酒深惜别。怕后夜星辰，短篷双桨，轻似渡江叶。
寄张景修
徐积（宋代）

东南未回客，行乐又经年。吴市花朝酒，松江月夜船。

穷阎无屋住，广殿有诗传。若论平生事，无如任自然。
中书寓直咏雨简褚起居上官学士
杨师道（唐代）

云暗苍龙阙，沉沉殊未开。窗临凤凰沼，飒飒雨声来。

电影入飞阁，风威凌吹台。长檐响奔溜，清簟肃浮埃。

早荷叶稍没，新篁枝半摧。兹晨怅多绪，怀友自难裁。

况复重城内，日暮独裴回。玉阶良史笔，金马掞天才。

高甍通散骑，复道驾蓬莱。思君赠桃李，于此冀琼瑰。
天明美解非晚许以台上假山为惠小诗督请
廖刚（宋代）

百花台上小蓬莱，碧玉嶙峋照眼开。曾念萱堂少佳致，不知何夕定飞来。
一落索 春雨缠绵偶以遣闷
李慎溶（清代）

晓雾溟濛庭树。弄晴无据。深垂帘幕护轻寒，却约得、炉香住。

燕燕莺莺无语。恼将春去。只多落絮与飞花。还未到、听秋雨。
巴东秋风亭怀寇公
孙应时（宋代）

袖手穷山一少年，何曾有楚到澶渊。
英雄正自无人识，盖世功名却偶然。
出合肥北门二首·其二
王之道（宋代）

断垣甃石新修叠，折戟埋沙旧战场。
闤闠凋零煨烬里，春风生草没牛羊。
卜山草堂
陈爟（明代）

卜山深愧午桥庄，一曲江村一苇航。每忆西轩话尊酒，故瞻北斗列文昌。

烟萝石上春如昨，桃李门前旧有香。最羡竹林留咏后，草堂夜夜烛奎光。
泰州海陵县主其许君墓志铭
王安石（宋代）

君讳平，字秉之，姓许氏。余尝谱其世家，所谓今泰州海陵县主其者也。君既与兄元相友爱称天下，而自少卓荦不羁，善辩说，与其兄俱以智略为当世大人所器。宝元时，朝廷开方略之选，以招天下异能之士，而陕西大帅范文正公、郑文肃公争以君所为书以荐，于是得召试，为太庙斋郎，已而选泰州海陵县主其。贵人多荐君有大才，可试以事，不宜弃之州县。君亦常慨然自许，欲有所为。然终不得一用其智能以卒。噫！其可哀也已。

士固有离世异俗，独行其意，骂讥、笑侮、困辱而不悔，彼皆无众人之求而有所待于后世者也，其龃龉固宜。若夫智谋功名之士，窥时俯仰以赴势物之会，而辄不遇者，乃亦不可胜数。辩足以移万物，而穷于用说之时；谋足以夺三军，而辱于右武之国，此又何说哉！嗟乎！彼有所待而不遇者，其知之矣。

君年五十九，以嘉祐某年某月某甲子葬真州之扬子县甘露乡某所之原。夫人李氏。子男瓌，不仕；璋，真州司户参军；琦，太庙斋郎；琳，进士。女子五人，已嫁二人，进士周奉先、泰州泰兴县令陶舜元。

铭曰：有拔而起之，莫挤而止之。呜呼许君！而已于斯，谁或使之？
春日杂诗 其六
陈士廉（清代）

浊世翩翩署雁衔，珠冠玉佩两当衫。而今始识优旃乐，舞罢回渡奏阮咸。
题容甫先生京江祠壁
胡镐（清代）

千秋一脉绝学续，容甫先生三冬足。包嬴越刘与姬徒，传道解惑授训读。

河汾讲学学殖存，弟子如林乃盈门。瓣香俎豆祠不绝，乡之先生溯渊源。
久寓泉南待一故人消息桂隐诸葛如晦谓客舍不可住借一园亭安下即事凡有十首 其六
戴复古（宋代）

寄迹小园中，第一薪水便。逐一炊黄粱，兼得鱼虾贱。

饱饭日无营，遮眼有书卷。时逢好客来，应接不知倦。

最苦风雨时，有人招夜宴。
洛神怨
刘沧（唐代）

子建东归恨思长，飘飖神女步池塘。云鬟高动水宫影，

珠翠乍摇沙露光。心寄碧沉空婉恋，梦残春色自悠扬。

停车绮陌傍杨柳，片月青楼落未央。
酬段丞与诸棋流会宿弊居见赠二十四韵（次用本韵）
元稹（唐代）

鸣局宁虚日，闲窗任废时。琴书甘尽弃，园井讵能窥。

运石疑填甘，争筹忆坐帷。赤心方苦斗，红烛已先施。

蛇势萦山合，鸿联度岭迟。堂堂排直阵，衮衮逼羸师。

悬劫偏深猛，回征特险巇.旁攻百道进，死战万般为。

异日玄黄队，今宵黑白棋。斫营看迥点，对垒重相持。

善败虽称怯，骄盈最易欺。狼牙当必碎，虎口祸难移。

乘胜同三捷，扶颠望一词。希因送目便，敢恃指纵奇。

退引防边策，雄吟斩将诗。眠床都浪置，通夕共忘疲。

晓雉风传角，寒丛雪压枝。繁星收玉版，残月耀冰池。

僧请闻钟粥，宾催下药卮。兽炎馀炭在，蜡泪短光衰。

俯仰嗟陈迹，殷勤卜后期。公私牵去住，车马各支离。

分作终身癖，兼从是事隳。此中无限兴，唯怕俗人知。
答任昉诗
到溉（南北朝）

予衣本百结，闽中徒八蚕。假令金如粟，讵使廉夫贪。
清平乐（酬王静父红木犀词）
程垓（宋代）

秋香谁买。散入琉璃界。点缀小红全不碍。还却铅华余债。

夜来月底相期。一枝未觉香迟。恰似青绫帐底，绛罗初试裙儿。
除夕前一日溪岸晚步 其三
韩淲（宋代）

小醉归来处，陶然度夕阳。一溪波汎汎，半岭树苍苍。

岁晚身何用，春新意欲狂。只宜同判断，柳外百花光。
题梅花庄
刘济（唐代）

庄后庄前千万枝，元方题扁季方诗。何当把酒对花树，坐到参横月落时。
缘识
宋太宗（宋代）

如水澹交疏，寻思道更殊。
乖张颠覆易，知己便相於。
路坦如平掌，风传语不书。
烟霄明月静，负志话清虚。
代人得顷字
项安世（宋代）

郡官所食稻，共此一百顷。小人以力耕，君子以德请。
挽赵秋晓
李春叟（宋代）

五十年间富贵中，生来玉树饱春风。
买臣晚贵成何事，那得全归似此翁。
晓行寒甚途中口占
张之万（清代）

怅望前途宿雾堆，冰霜历尽马蹄催。渐看旭日烘云出，顿觉阳和大地来。

漫忆寻梅驰玉勒，谁家对雪酌金杯。关心岂止阌乡狱，百万貔貅戍未回。
初晴对月
张耒（宋代）

平生爱明月，岂以解烦燠。
及兹霜夜对，任使体生粟。
冰天凝绀霜，氛祲避不触。
煌煌七金徽，但挂寒斗曲。
萧萧瞀栖叶，悄悄鼾眠屋。
三更清到骨，乱以杯中绿。
醉桃源 赠吾古论戒师善渊
王丹桂（金朝）

本来一点号牟尼。端严越世奇。随缘应物任施为。圆明合范围。或显用，或潜机。灵光出入随。但能认正决无疑。携云物外归。
梁。分宫女
孙元晏（唐代）

涤荡齐宫法令新，分张宫女二千人。

可怜无限如花貌，重见世间桃李春。
送朱相士朱文昭族孙云得刘碧云相法
叶适（宋代）

南荡书林长砌萝，碧云鞋底晒庭莎。
从今湖海须行遍，眼法虽亲要看多。
山居杂诗九十首
曹勋（宋代）

凿池固不广，纳纳隘所居。
苟无水光寒，便觉非吾庐。
漪涟漾芳渚，澄影浮晴虚。
乐哉濠梁心，已复游嘉鱼。
试院呈文潜用前韵
晁补之（宋代）

神交千古圣贤中，尚想铜山应洛钟。
倾盖十年唯子旧，知音一世更谁逢。
天如蚁磨骎骎旦，谈似缲车亹亹从。
邻榻邓侯那不共，拥衾百首兴方浓。
题吴氏四贤堂 其三 曾
罗鉴（宋代）

中兴洪韩吕，文章之钜工。密年遍参请，一镞直箭锋。

锦帐与画戟，稽古似不蒙。遗像今伟然，吾敬吏部公。
早起赴行香
曾巩（宋代）

枕前听尽小梅花，起见中庭月未斜。
微破宿云犹度雁，欲深烟柳已藏鸦。
井轳声急推寒玉，笼烛光繁秉绛纱。
行到市桥人语密，马头依约封朝霞。
次韵答龚泽卿
陈造（宋代）

君如绿耳抹流沙，躞蹀追风不待挝。
缀葺曾童楚山竹，燕游行插曲江花。
久烦凤诏搜奇逸，定复龙光叠宠嘉。
叱咤即今凌笔阵，坐令楚幕集归鸦。
山楼枕上
潘献可（宋代）

山近寒偏草，愁多睡不沈。
鸦啼半夜月，鹤唳五更风。
晓接残灯里，吟成落叶中。
尘埃今已厌，懒听上方钟。
送客之三衢
释净端（宋代）

今日忽相见，俄然又相别。三衢山水清，好赏中秋月。
早春
周朴（唐代）

良夜岁应足，严风为变春。遍回寒作暖，通改旧成新。

秀树因馨雨，融冰雨泛蘋.韶光不偏党，积渐煦疲民。
岳州别姚司马绍之制许归侍
张说（唐代）

和玉悲无已，长沙宦不成。天从扇枕愿，人遂倚门情。

方外怀司马，江东忆步兵。问君栖泊处，空岭夜猿惊。
送丁少鹤计部奏最还南都
孙继皋（明代）

酂侯绩奏未央宫，圣主亲嘉转饷功。廿载驱驰官总拙，三朝筹画计逾工。

霜清画角襜帷外，月冷丹枫驿路中。君莫自怜郎署长，汉家根本两京同。
题高缙之剑室二首
陈造（宋代）

高郎櫑具映峨冠，沈燎茶铛一室安。
游刃圣经千载计，即今长铗未须弹。
春日饮藻萃二男宅时新立门向口占落之 其一
王应斗（明代）

生事同鸠拙，贻谋任鹊安。地偏容膝好，天喜辟门宽。

满道酣春色，长河助笔澜。面山名有取，紫诰矗云端。
偈颂一百六十首
释宗杲（宋代）

高在绝顶，富在福严。
乐在天堂，苦在地狱。
谁知席帽下，元是昔愁人。
水龙吟（次韵任世初送林商叟海道还闽中）
李纲（宋代）

际天云海无涯，径从一叶舟中渡。天容海色，浪平风稳，何尝有渡。鳞甲千山，笙镛群籁，了无遮护。笑读君佳阕，追寻往事，须信道、忘来去。

闻说钓鲸公子，为才名、鹗书交举。高怀淡泊，柏台兰省，留连莫住。万里闽山，不从海道，寄声何处。怅七年契阔，无因握手，与开怀语。
赠头陀僧
张乔（唐代）

自说年深别石桥，遍游灵迹熟南朝。已知世路皆虚幻，

不觉空门是寂寥。沧海附船浮浪久，碧山寻塔上云遥。

如今竹院藏衰老，一点寒灯弟子烧。
寿宁堂诗为冀宁耿氏作 其七
吴当（元代）

既曰寿只，实在宁只。夙夜凊温，庶其敬止。
大隐坊。章仇将军良弃功守贫（一作赠章仇兵马使）
孟郊（唐代）

饮君江海心，讵能辨浅深。挹君山岳德，谁能齐嶔岑。

东海精为月，西岳气凝金。进则万景昼，退则群物阴。

我欲荐此言，天门峻沉沉。风飚亦感激，为我飕飗吟。
问月
陈宓（宋代）

百万苍生罹热恼，三年素女苦高寒。
清光若解知民瘼，留与人间夜夜看。
君马黄
张萱（明代）

君马黄，臣马青。君马蹀躞，臣马鸣鸣。和銮蹑流星，巡游八极朝鸣清。

白云不复谣，黄竹不复吟。纵观日入与日出，秦皇汉武空咄咄。
襄州淳于髡墓
刘攽（宋代）

微言动相国，大笑绝冠缨。流转有馀智，滑稽全姓名。

师儒空稷下，衡盖尽南荆。赘婿不为辱，旅坟知客卿。
春夜
孔平仲（宋代）

酒醒残月在西厢，悄悄重城春夜长。何物与人清意思，瑞香花发一亭香。
归田乐 本调
俞彦（明代）

学秉犁锄，解下腰章，顿抛手板。只悔回头晚。肉眼共盲眼。

馋眼。妒眼。合与君山一时铲。仕途原自坦。谁似尔、忙钻热赶。

老臣无状，只不贪而懒。雪盏更雨盏。月盏。花盏。美满生涯世间罕。
忆平泉杂咏。忆初暖
李德裕（唐代）

今日初春暖，山中事若何。雪开喧鸟至，澌散跃鱼多。

幽翠生松栝，轻烟起薜萝。柴扉常昼掩，惟有野人过。
和实之读邸报四首
刘克庄（宋代）

穿凿彊挥麈，跳梁勇执弓。
矫诬天亦怒，驱逐国为空。
笑里刀常有，盟边甲已衷。
拾遗端可拜，诛佞笔生风。
寄题临武知县李子西公廨君子亭
杨万里（宋代）

王家唤竹作此君，周家唤莲作君子。
泥中怀玉避俗尘，水上开花超大地。
红裳翠盖在眼中，欲往从之隔秋水。
牡丹贵人非吾徒，篱菊隐士堪邻居。
李侯岸巾对芙蕖，不寄新诗来起予。
客厅
徐夤（唐代）

移却松筠致客堂，净泥环堵贮荷香。衡茅只要免风雨，

藻棁不须高栋梁。丰蔀仲尼明演易，作歌五子恨雕墙。

燕台汉阁王侯事，青史千年播耿光。
园中示客
朱翌（宋代）

风急梳松堕碧钗，雨多及榻长青苔。
趁虚阿段阿稽去，挟册宗青宗武来。
不用张罗知寂寞，恐妨飞鸟乐徘徊。
侵寻老矣成何事，一日华严一卷开。
德升劝酒为已懋尚书寿予即席赋长句以代俳谐
綦崇礼（宋代）

禁掖东西曾并直，銮坡先后亦联名。那知白发归田舍，却见朱联莅海城。

往事回头真是梦，流年屈指只堪惊。一杯相属公应悉，冷煖难移故旧情。
寄吕博士
陆游（宋代）

薄宦东西蜀，侨居太少城。
休论九年谪，喜识万人英。
别久心常折，书来眼未明。
功名君自力，丘壑我平生。
同沈守劝农十首 其六
陈造（宋代）

红旆朱轓得暂陪，端知非为踏春来。即今归马班如意，定被山花野鸟猜。
凤楼行（以下《晋陵集》）
王稚登（明代）

凤楼翼翼开天居，故老相传百载余。
过客遥看黄幄座，侍臣长奉紫泥书。
碧窗齐临石睥睨，朱栋或画金龙鱼。
呜呼成祖劳开创，金扉翠牖何雄壮。
八圣龙飞抚御床，千官虎拜瞻仙仗。
今皇有道如先皇，垂衣日日开明堂。
祝融胡为太亡赖，炎火顷刻令飞扬。
雷霆云雨尚不息，人力何以施刚强。
玉陛千寻碎如雪，千人万人争吐舌。
大内深严孰敢窥，九陌惟闻栋梁折。
蓬莱双阙中天起，射日雕甍倏然毁。
白头内监难走藏，红颜宫女多焚死。
御柳宫花赤焰中，金舆玉座寒灰里。
古今灾变那有常，成汤旱魃尧洪水。
天意由来本至仁，朝廷岂乏皋夔臣。
即今修省行何政，旅客心劳日问人。
北征大功告成纪事 其三
曹鉴伦（清代）

欃枪既扫沛深仁，群丑投戈尽束身。汤网恩宽三面解，轩台威束百蛮驯。

蕃歌人踏关前月，铙曲风传塞上春。直画青丘为比户，不须戎鼓节金錞。
行香子 自咏
王哲（金朝）

有个王三，风害狂颠。弃荣华、乞化为先。恩山爱海，猛舍俱捐。也晃栽花，不料药，不耕田。落魄婪耽，到处成眠。觉清凉、境界无边。蓬莱路稳，步步云天。得乐中真，真中趣，趣中玄。
行三盘蟆颐栈道 其一
洪咨夔（宋代）

栈险涎鱼蛤，梯危啸虎貙。室人交谪我，客子倍愁予。

后殿推腰上，前行掉臂呼。龙眠如得见，写作赴州图。
次韵李元叔田邦镇唱酬之什
沈与求（宋代）

大雅寂寥谁发喜，逆折波澜须子美。
晚分一派大江西，约束曹刘归句里。
武安耳孙有臞儒，载行无多一束书。
蹇驴破帽踏城市，腰间蒯缑鸣湛卢。
叫阍自荐久未偶，淮南丛桂犹关渠。
雕镌戏出乡学馀，掩面笑余诗井枯。
迂拙
释文珦（宋代）

迂拙不任用，於焉老云耕。
曾非尚高亢，聊复辞送迎。
孤踪类山鹿，幽意存柴荆。
春薇撷初茁，秋菊餐落英。
倦来唯宴默，兴到或游行。
明目烟霞色，清听风泉声。
万象毕昭明，四体常安平。
纵诞殊有适，利禄非所荣。
外物遗天地，真心齐死生。
但愿绝知闻，怡我閒旷情。
永遇乐（寄怀张敏叔、程致道）
叶梦得（宋代）

萍芷芳洲，故人回首，云海何处。五亩荒田，殷勤问我，归计真成否。洞庭波冷，秋风袅袅，木叶乱随风舞。记扁舟、横斜载月，目极暮涛烟渚。

传声试问，垂虹千顷，兰棹有谁重驻。雪溅雷翻，潮头过后，帆影欹前浦。此中高兴，何人解道，天也未应轻付。且留取、千钟痛饮，与君共赋。
闻国哀
韦骧（宋代）

欲及乾元节，登遐诏忽翻。万方钧疾痛，三纪被仁恩。

气象河山惨，光华日月昏。小臣忠未效，饮泣望昆崙。
满庭芳·茉莉花
柳永（宋代）

环佩青衣，盈盈素靥，临风无限清幽。出尘标格，和月最温柔。堪爱芳怀淡雅，纵离别，未肯衔愁。浸沉水，多情化作，杯底暗香流。
凝眸，犹记得，菱花镜里，绿鬓梢头。胜冰雪聪明，知己谁求？馥郁诗心长系，听古韵，一曲相酬。歌声远，余香绕枕，吹梦下扬州。
送赵夷仲南归
陈造（宋代）

离索老不堪，应接意多遻。
爱者挽不留，恶者推不去。
道人心如水，胡复生爱恶。
方厌尘眯眼，倏惊琼为树。
赵侯南州英，中抱经世具。
碧岩紫电耀，翠竹青鸾翥。
联翩拜新作，一一弹丸句。
倾盖得此友，霁月破愁雾。
交君良恨晚，别我用许遽。
溽暑挟旱气，河底车取路。
在客身为本，食眠要将护。
燕子遡北风，端许问尺素。
齐天乐 小对竹轩坐雨
周寿昌（清代）

如年长日连番雨，萧萧变成秋影。鹊虑巢倾，蝶怜粉湿，不止为花愁损。

西风更紧。望荒碛沙沉，远山烟暝。何必江深，开轩丛竹翠云冷。

闲门正少客过，况泥洳辙阻，谁寻幽径。永忆江湖，惯淹岁月，听雨听风难准。

前宵梦醒。俨篷背声繁，船唇柝警。独泛潇湘，筱烟栖客艇。
赠从弟弘元时为中军功曹住京诗
谢灵运（南北朝）

子既祗命。
饯此离襟。
良会难期。
朝光易侵。
人之执情。
{郄[去]阝}景悼心。
分手遵渚。
倾耳淑音。
入道诗十九首
王庆升（宋代）

好下工时便下工，百年光景一飞蓬。
后生不值老来值，大药难医骨髓空。
幽趣十二首 其八
郑刚中（宋代）

幽趣无人会，清闲五月中。鱼跳荷叶绿，猿笑荔枝红。

拨竹看新月，钩帘入好风。神仙赤松地，正恐自相通。
问张兴州觅酒
李新（宋代）

䟃𧽼云阵暮天低，家在云天西畔西。雪片未容欺白发，貂裘不管污黄泥。

梅寒花晚休吹笛，水瘦江空莫照犀。便有绨袍怜过客，不如春酿亟封题。
中和堂木芙蓉盛开戏呈子瞻
陈襄（宋代）

千林寒叶正疏黄，占得珍丛第一芳，
容易便开三百朵，此心应不畏秋霜。
代葛沙门妻郭小玉作诗二首 其二
鲍令晖（南北朝）

君子将遥役，遗我双题锦。临当欲去时，复留相思枕。

题用常著心，枕以忆同寝。行行日已远，转觉思弥甚。
夏秋之交小舟早夜往来湖中绝句
陆游（宋代）

小市易散无人行，茫茫湖桥惟月明。
老夫解酲不用酒，自有千顷菰蒲声。
为客吟
邵雍（宋代）

忽忆东吴为客日，当年意气乐从游。
登山未始等闲辍，饮酒何尝容易休。
万柄荷香经楚甸，一帆风软过扬州。
追思何异邯郸梦，瞬息光阴三十秋。
槿花
崔道融（唐代）

槿花不见夕，一日一回新。东风吹桃李，须到明年春。
苏幕遮 客里送春
刘碧（清代）

乱云中，残照里。又送他归，懒唤莺儿起。山径落红谁是主，别恨离情，目断韶华矣。

擘涛笺，飞翠尾。每到关心，逗得愁如绮。岁岁劳人长徙倚，一似杨花，暗去随江水。
题曹山人墅居
范镇（宋代）

桥外浣花溪水通，山人高隐在其中。一江丝竹喧天沸，争及松篁半日风。
戊午冬至前一日承赵提学先生免试退而赋此
林光（明代）

坠绪茫茫觅一丝，半生科业已全亏。支离未破千年惑，疏拙惭为一郡师。

照影几临丁字水，振衣羞读子陵碑。天心喜见阳来复，仰赖司徒转化几。
和邢子坚韵
吕本中（宋代）

万里重归旧秃翁，笑谈聊复与君同。鹪鹩所愿一枝足，鼯鼠从来五技穷。

短发自梳浑欲白，残炉因客尚能红。正须混迹师元亮，未忍低头学敬通。
应王中丞思远咏月诗
沈约（南北朝）

月华临静夜。
夜静灭氛埃。
方晖竟户入。
圆影隙中来。
高楼切思妇。
西园游上才。
网轩映珠缀。
应门别录苔。
洞房殊未晓。
清光信悠哉。
赠萧兵曹先辈
许浑（唐代）

广陵堤上昔离居，帆转潇湘万里馀。楚客病时无鵩鸟，

越乡归里有鲈鱼。潮生水郭蒹葭响，雨过山城橘柚疏。

闻说携琴兼载酒，邑人争识马相如。
新荷
李群玉（唐代）

田田八九叶，散点绿池初。嫩碧才平水，圆阴已蔽鱼。

浮萍遮不合，弱荇绕犹疏。增在春波底，芳心卷未舒。
閒居杂题 其五
袁宏道（明代）

幽窗重镊鬓边丝，嬴得青鬟谀少时。垆合博山烟吐篆，沙烘石少煖围棋。

靓妆却念画眉鸟，佞巧愁听百舌儿。笑杀陶家五杨柳，春来依旧折腰肢。
秋日马仲高余承采诸子登粤秀山
欧必元（明代）

木落天边候，愁怜海国秋。山开疏树色，泉涌曲江流。

返照回岩失，轻烟隔陇浮。雄图城郭在，伯业古今愁。

下界闻钟磬，空门悟陆舟。暂从龙藏隐，清似虎溪游。

数子诗相敌，千人调寡酬。世情虽卤莽，吾道有绸缪。

遁迹青山好，时名浊酒休。乾坤终有尽，一醉复何求。
歌诗三章 其一 【远夷乐德歌】
唐菆（两汉）

大汉是治。与天合意。吏译平端。不从我来。闻风向化。所见奇异。

多赐缯布。甘美酒食。昌乐肉飞。屈申悉备。蛮夷贫薄。无所报嗣。

愿主长寿。子孙昌炽。
醉蓬莱（寿史令人）
刘子寰（宋代）

正花深绣阁，带拂流酥，暖帘初试。窈窕笙歌，拥新鲜珠翠。艳菊留金，早梅催粉，趁得瑶池会。画馆凝香，仙家正住，芙蓉城里。

裼寝开祥，玉枝祝寿，列院欢娱，满堂佳端。福寿双星，现碧霄云际。京兆时妆，如皋乐事，占世间荣贵。象服鱼轩，疏封大国，齐眉千岁。
同七史寄二李
傅察（宋代）

昔我在淇水，二陆皆少年。
伯也气轩昂，丹鹤唳青田。
季方文章士，摛华桃李妍。
力学乃未已，有如火始然，
相见一倾盖，便诵胶漆坚。
笑语玉尘折，登临蜡屐穿。
时时出秀句，洒若沈疔痊。
尔来逾十岁，自当冠貂蝉。
胡为芭怀下，寂寞尚草玄，
方今明堂构，收拾栋与椽。
安得刷羽翮，吹嘘送上天。
此志傥不遂。何用空言传。
不如李翰林，沈醉自称仙。
不如陶彭泽，归来谢尘缘。
但解琴中趣，何妨瓮下眠。
富贵草头露，名誉空中烟。
子意竟何如，余心方寂然。
愿求真实语，莫作猾头禅。
送郭秀才归金陵
周贺（唐代）

夏后客堂黄叶多，又怀家国起悲歌。酒前欲别语难尽，

云际相悲心若何。鸟下独山秋寺磬，人随大舸晚江波。

南徐旧业几时到，门掩残阳积翠萝。
翠楼吟 惠山云起楼作
陈维崧（清代）

万斛空青，一天冷翠，和晴飞上帘押。老松三百本，山雨响、偏张帘甲。

崖倾峰沓。有客注茶经，僧编梵夹。泉呜邑。恰逢深涧，樵吟相答。

晚值。蟾影初升，似姮娥妆镜，夜深离匣。碧云千万顷，被一点、玉纤偷搯。

月明三匝。谢鹤许携瓢，猿呼荷锸。为盟歃。他年傍此，竹弓射鸭。
三岩
俞掞（宋代）

三岩之下有贤良，暮史朝经万卷长。
树老山空人已尽，炯然千古姓名香。
题颜持约画四小景 桂岭秋晴
王安中（宋代）

海市当寒可出，岳云正雨犹开。故捲黄茅障尽，为飞碧玉簪来。
泉上人画牡丹
强至（宋代）

芳树不合生深堂，座上似已闻生香。
乃知丹青逼造化，独有真假争毫芒。
枝外霏微包雨露，笔迹淋漓湿缣素。
游蜂蛱蝶频往来，今日经营知汝误。
蜀川赵昌妙花树，前后无人昌独步。
师今合昌成一人，画手纷纷那敢措。
上人笔下如有神，一扫欲空西洛春。
姚黄魏紫色憔悴，自觉笔假胜天真。
天工栽花苦荣谢，画工运巧无冬夏。
天工巧极谁论价，输帛倾金只酬画。
将令世俗尊造化，呼僮卷障不复挂。
佛日独诣善果寺
欧大任（明代）

清晓田衣去，花宫问梵僧。鹤窥松下帙，瓢挂涧边藤。

请谒堪谁懒，沉冥愧我能。鍊心曾十载，犹礼塔前灯。
翔泳堂即景
释行海（宋代）

一池荷盖绿阴凉，数朵红蕖浥露香。最是画桥林薄外，满湖烟景淡斜阳。
别苏别驾南归四首 其二
胡应麟（明代）

红粉清源十万妆，亭亭高髻绿罗裳。那能不滞狂夫兴，满目飞云是太行。
冬日野外
宋祁（宋代）

霜郊堪极目，万籁共骚骚。
远水无穷绿，寒云自不高。
候鸿差入渚，田雀短翔蒿。
岁稔期民阜，中田饁冻醪。
曾先生第一百三十六
文天祥（宋代）

江海日凄凉，贤圣尽萧索。
西河共风味，顾步涕横落。
萧氏石冈十景诗为省身赋 其三 青泥滩
杨士奇（明代）

近接金鱼埧，来往弄轻桡。水清下见底，白石如琼瑶。
水调歌头 迎送神词，为刘润之赋
段克己（宋代）

清秋好天气，禾黍已登场。群心思答神＊，吉日复辰良。神既来兮庭宇，飒飒西风吹雨，仙伏俨长郎。巫觋传神语，出户舞伥伥。＊肥＊，沥桂酒，奠椒浆。一年好处须记，此乐最难忘。风外渊渊箫鼓。醉饱满城黎庶，健倒卧康庄。夜久群动息，风散一帘香。
听陈鍊师弹琴
潘柽章（清代）

商弦川上发，元言振棘林。白鹤下庭际，北风微来侵。

排云呼阊下，浩荡思难任。偓佺为我驭，雄龙空中吟。

曲终有余畅，洞门花落深。岂惟冥俗累，亦以澄道心。

丘中双桐树，霜雪凝奇音。吾欲采其干，赠子徽黄金。
题孙钦之养素轩
释清远（宋代）

善养不教声色乱，素丝无染是天真。有时来此轩中坐，作个忘机混沌人。
题河东君月堤烟柳画卷
陈文述（清代）

春泥何处葬朝云？香冢蘼芜吊夕曛。画里分明林壑在，碧桃花下酹孤坟。
诗偈 其六十九
庞蕴（唐代）

佛遣灭生灭，生灭长相随。不学大人相，却作小孙儿。

持心更觅佛，岂不是愚痴。
夏夜入城
项安世（宋代）

巾栉侵残夜，衣裳谒上官。
市心偏得热，堤面自生寒。
水阔江湖小，川平象纬宽。
篮舆得佳梦，摇兀又惊残。
和王适炙背读书
苏辙（宋代）

少年读书处，寒夜冷无火。
老来百事慵，炙背但空坐。
眼昏愁细书，把卷惟恐卧。
寒衣补故褐，家酿熟新糯。
微微窗影斜，暧暧云阴过。
昏然偶成寐，鼻息已无奈。
儿童更笑呼，书册正前堕。
衰懒今自由，不复问冬课。
赠术者
曾丰（宋代）

莫办田为活，犹贪禄代耕。
区区营一饱，仅仅了余生。
幸脱蛇惊犬，休谈戊食庚。
他逢豪杰士，口莫惜公卿。
和仲蒙夜坐
文同（宋代）

宿鸟惊飞断雁号，独凭幽几静尘劳。
风鸣北户霜威重，云压南尘雪意高。
少睡始知茶效力，大寒须遣酒争豪。
砚冰已合灯花老，犹对群书拥敝袍。
陈长卿以诗见别依韵
王洋（宋代）

朱弦之琴三人叹，此曲宜传广陵散。
要知太上乃忘情，山上婴儿是雷电。
情钟我辈才力中，路傍野草年年丰。
原头火烧去不尽，天外春意来无穷。
西方真人言可恃，爱断有情如爱子。
暮年收足欲依僧，一钵一瓶聊止止。
西台仙客传风流，细说闲情宽我愁。
此身已分松窗下，衲被无人自{左衤右盍}头。
颂证道歌·证道歌
释印肃（宋代）

魔强法弱多怨害，跣足头陀□顶盖。
舍身求雨赤天晴，凡情见此生轻退。
古乐府
释斯植（宋代）

携君石上琴，弹我窗前月。
月缺又还圆，谁能免离别。
穷冬曲江闲步
裴夷直（唐代）

雪尽南坡雁北飞，草根春意胜春晖。

曲江永日无人到，独绕寒池又独归。
题惠山园八景 其二 墨妙轩
弘历（清代）

两壁贞珉勒，千秋宝矩垂。古香曾不竭，心正实堪师。

春鸟芝文印，风漪笔阵披。逢源契神解，岂必定于斯。
传言玉女 五月四日孙佥判四昆仲携具稽古堂观竞渡有作
郭应祥（宋代）

稽古堂前，恰见四番端午。又来江上，听鸣鼍急鼓。

棹歌才发，江江一川烟雨。轻舟摇扬，浪心掀舞。

倦客今年续命，欠□彩缕。归期渐近，刬地萦心绪。

何日斑衣，更看迎门儿女。百怀且付，尊前蒲黍。
盘居六章
项安世（宋代）

云居之阳，其水洋洋。
有美一人，霞衣月裳。
哭徐删定德襄
林光朝（宋代）

忽然白昼自生哀，立马桥东唤不回。
惊起河波理残梦，十年灯火上心来。
题范阳祖泽士荣松斋
方回（元代）

九天风雨岁寒频，十八公边夜边身。
气味菟□□□□，□朋梅竹可三人。
秦皇爱护加封爵，夏后栽培作社□。
可以书灯照吟榻，落毛扫石当茶薪。
临江仙·记得金銮同唱第
欧阳修（宋代）

记得金銮同唱第，春风上国繁华。如今薄宦老天涯。十年岐路，空负曲江花。
闻说阆山通阆苑，楼高不见君家。孤城寒日等闲斜。离愁难尽，红树远连霞。
孟冬黄菊盛开罗列听雨廊中酌赋效祝
邓云霄（明代）

浩浩横塘泛玉觞，迟迟返照映金妆。岁阑未觉黄花仰，地僻能金白日长。

叶洒空廊疑过寸，露沽疏鬓渐成霜。薜萝门径清如水，石信人间有热肠。
句
刘商（唐代）

邮筒不解献茱萸。（《容斋随笔》）。
赵侯首带鹿耳巾，规笔出自陶弘景。
（《鹿耳巾歌》。《海录碎事》）。
旅邸秋晚二首
王镃（宋代）

夜深玉树不啼鸦，照影残灯客梦家。
归计未成秋又去，水边羞见雁红花。
次韵吴中复龙图题长桥铺
赵抃（宋代）

山东去蜀右，不惮客程遥。酒酌杯中醁，琴携爨下焦。

故人题大笔，佳句刻长桥。快读离怀解，如冰暖日消。
寄崔汝弼 其四
徐积（宋代）

数幅长沙纸，慇勤为写怀。知公富情义，念我老形骸。

处世日无几，归耕计未谐。若论身后事，贱骨要深埋。
十二月乐辞十三首 其十 十月
吾丘衍（元代）

北风吹云昼阴短，锦画屏风兽香煖。谢家十二玉丝弦，不待昭阳九华琯。

新花学春小无力，枯桑叶青霜草碧。秋虫饮雨未令归，壤穴墙阴土花湿。
寒食日登莫釐峰望缥缈峰吊陆纂甫
吴鼎芳（明代）

林中当百五，屐齿泛晴光。缀暖榆钱小，萦春蕙带香。

两峰看迤逦，片水怅微茫。节届魂俱冷，时移梦转长。

土应平傲骨，泉已涩吟肠。有子荒新冢，无烟禁一乡。

雨花滋旧藓，风叶沸新杨。泪尽莺啼处，褰裳去夕阳。
念奴娇（壬午徽州道间）
李曾伯（宋代）

黄梅过雨，望隔林、一缕长烟浮碧。亟拥征鞍寻午梦，卧看青山排闼。扫户风清，拂檐云淡，爽气生萧发。黄粱惊觉，子规枝上啼彻。

堪羡麦熟蚕成，酒香鸡嫩，风味农家别。幸有住山供活计，何苦江湖南北。菊老陶园，瓜荒邵圃，空负干时策。洛阳三顷，胜如金印六国。
寄题江山叶氏翠香亭
王柏（宋代）

谁窃清香下广寒，霜风染就粟肤丹。
须知叶叶苍圭色，花未开时自可观。
句
种放（宋代）

胡雏负恩信，圣主耻干戈。
沁园春·寿宋通判
祝穆（宋代）

自有东阳，锦水城山，几千百年。记往时仅说，拥麾刻郡，而今创见，持橐甘泉。地脉方兴，天荒欲破，还为盐梅生钜贤。清和候，正风薰日永，作地行仙。
题舆小驻樵川。常只恐祖生先著鞭。算谁从井落，重新疆理，谁从襄岘，一洗腥膻。幕府归来，未应袖手，行有诏书来九天。勋名就，使吾乡夸诧，盛事流传。
阅世
戴复古（宋代）

积镪多金生怨尤，一温饱外更何求。
自甘韬遁陶元亮，不爱赢馀马少游。
何取累累兼若若，终成莫莫与休休。
花前适意三杯酒，万事忘机对白鸥。
寿师竹五十有三
许传霈（清代）

一日之七岁庚午，大秩筵开数计五。越今年华辛壬癸，我来旧雨得重聚。

昨回一阳百福生，集启消寒继消暑。入门何须问宾主，浮以大白斟以醑。

酒酣始知诞降辰，兕觥酌彼鹤筹数。君独前席致我词，献寿投桃皆无取。

新诗换得樽浊醪，胜比金钱值刻楮。我闻昌黎进表章，谏迎佛骨浩气吐。

春秋刚逢五十七，力挽衰风擎天柱。又闻知遇陆宣公，二十二人榜龙虎。

陆之生日是明天，沆瀣师生直接武。二公今已升庙廷，笾豆馨香列樽俎。

黉宫香火本非僧，礼乐肃修合柷敔。君秉铎教历有年，大训赤刀重西序。

古来金石寿诗书，振起斯文乐蹈舞。况是东阳好山林，洞天久许天伦叙。

閒筑竹簃布酒棋，时摘肴蔬开园圃。迟我数年莫厥居，云洞茅檐不待补。

相与徜徉耄老天，此酒此诗證出处。君不见周子定居庐阜时，濂溪风月年年今不古。
武夷九曲棹歌图 其三
刘元刚（宋代）

三曲悬崖插匦船，春秋八百又千年。不知天地黄心木，控鹤仙人肯汝怜。
遥题药地禅师青原新得瀑泉 其三
陈子升（明代）

官长樵苏尽欢喜，旧山忽见新泉水。师将一口吸西江，谁共解者愚山子。
渼陂行
杜甫（唐代）

岑参兄弟皆好奇，携我远来游渼陂。
天地黤惨忽异色，波涛万顷堆琉璃。
琉璃汗漫泛舟入，事殊兴极忧思集。
鼍作鲸吞不复知，恶风白浪何嗟及。
主人锦帆相为开，舟子喜甚无氛埃。
凫鹥散乱棹讴发，丝管啁啾空翠来。
沈竿续蔓深莫测，菱叶荷花静如拭。
宛在中流渤澥清，下归无极终南黑。
半陂以南纯浸山，动影袅窕冲融间。
船舷暝戛云际寺，水面月出蓝田关。
此时骊龙亦吐珠，冯夷击鼓群龙趋。
湘妃汉女出歌舞，金支翠旗光有无。
咫尺但愁雷雨至，苍茫不晓神灵意。
少壮几时奈老何，向来哀乐何其多！
颂古四十首 其九
释守珣（宋代）

老大不堪用，约去了还来。伸脚缩脚里，贪程启快哉。

有娘生面无爷姓，趁得昙华五叶开。
答祖择之惠黄雀鮓
梅尧臣（宋代）

李白劝尔莫逐炎洲翠，亦莫近吴宫燕。
尔不听此言，祸患今乃见。
吴火时虽无，越罗日生变。
空知稻粱肥，岂悟杯盘荐。
我不闻尔声，谬成先生馔。
咀嚼勿言非，雉雁犹充膳。
锦园
喻良能（宋代）

孟夏锦园好，山花高下开。
风欹红芍药，雨重紫徘徊。
衣染香边蕊，鞵粘绿处苔。
莺歌兼蝶拍，时送掌中杯。
西江月 其二
葛胜仲（宋代）

山镇红桃阡陌，烟迷绿水人家。尘容误到只惊嗟。

骨冷玉堂今夜。

莫对佳人锦瑟，休辞洞府流霞。峰回路转乱云遮。

归去空传图画。
哨遍
李曾伯（宋代）

天限长江，云扰中原，一局持棋势。汉将谁。盍为扫清之。彼伎犹、黔驴而止。客亦知。何材不生斯世。丁宁屡费君王旨。向马首论诗，灯前观剑，岂无差强人意。幸崆峒麦熟且休师。又焉用陈琳檄书飞。一笛楼头，万柳营间，从容麾帜。

噫。代有戎夷。时贤患乏经纶志。紫岩公一出，敌当惊见花字。谩被发忧邻，汗颜笑斫，客邪终岂婴元气。待拜表笺天，移文问隐，老夫行且归矣。怕胡雏穴隙尚相窥。有淝水儿曹举兵麾。看中兴、隽烈堪继。随世样多能底。卿自为卿计。不妨老子，婆娑矍铄，从渠屦盈户外。何须岘万勒丰碑。有天知、方寸余地。
寄韩仲止主簿
赵蕃（宋代）

病卧凄然寂寞滨，既亲且故几何人。
如君父子风流似，宁复可疏当可亲。
春日即事
崔橹（唐代）

一百五日又欲来，梨花梅花参差开。行人自笑不归去，

瘦马独吟真可哀。杏酪渐香邻舍粥，榆烟将变旧炉灰。

画桥春暖清歌夜，肯信愁肠日九回。
杂咏一百首·马祖
刘克庄（宋代）

若非大气魄，只是小机锋。
老子一声喝，学人三日聋。
偈二首
释休（宋代）

风动邪，幡动邪，
风鸣邪，铃鸣邪。
非风铃鸣，非风幡动。
此土与西非，一队黑漆桶。
诳惑世间人，请看灭胡种。
山僧不奈何，趁后也打鬨。
瓠子曲弯弯，冬瓜直儱侗。
破阵子 醉琼枝
贺铸（宋代）

槛外雨波新涨，门前烟柳浑青。寂寞文园淹卧久，推枕援琴涕自零。

无人著意听。

绪绪风披芸幌，骎骎月到萱庭。长记合欢东馆夜，与解香罗掩绣屏。

琼枝半醉醒。
明宗
释梵琮（宋代）

古径苔生路已差，无根树上发空花。
一番花落成空果，信手拈来是苦瓜。
晚春登楼
刘攽（宋代）

川原自不改，春事已畴昔。众芳生晚绿，远树森重碧。

流莺歇复歌，乳燕飞暂息。对酒独慷慨，惜无同心客。
真宗奉圣祖玉清昭应宫十一首 其八 亚、终献用《冲安》。
郊庙朝会歌辞（宋代）

太初非有体，至道本无声。降迹临下土，成功陟上清。

至仁敦动临，丕绪启宗祊。紫禁承来格，鸿基保永宁。

发祥垂诞告，致孝荐崇名。广乐伸钦奉，储休固太平。
五六日大雨
韩淲（宋代）

海角地蒸雨，江南天要梅。晚春知望久，中夏得愁开。

郁郁阴阴过，绵绵浩浩来。已传增米价，只道损苗栽。
登台遇雨避於山亭晚霁乃归
陆游（宋代）

溽暑不堪蜗舍陋，瘦藤扶我上危台。
搏禽俊鹘横空去，卷雨狂风掠野来。
壮观深知化工妙，幽寻却蹋夕阳回。
悠然有喜君知否？屐齿留痕遍绿苔。
次大风韵
洪皓（宋代）

飞廉薄怒意云何，肆暴伤春气不和，
可但扬沙迷白昼，也应震海涌沧波。
终霾卷地将飘屋，有噎惊林定折柯。
便欲奋飞联六鷁，宋都未过且悲歌。
次韵鉴中八咏
于石（宋代）

会稽山水国，崇山幽事多。
当时觞咏处，春净化颜酡。
磊落黄金罍，玲珑白玉珂。
行乐须及时，美人在丘阿。
壬子岁四月甲申夜纪梦
宋庠（宋代）

积雨暗长夜，山行经险巇。
悲风撼林木，崖谷蔽参差。
远闻豺虎号，鬼燐弄光辉。
十步九失足，中心祗自持，
所适既迢递，黾勉焉可为。
道旁见明烛，抵宿依茅茨。
开户念生客，喜逢主瓮慈。
暖汤趣妻子，然薪为更衣。
艰难又奚怨，少息非所期。
鸡鸣夜将旦，熟寐百无知。
欣戚一以忘，何有安与危。
生死宇宙内，旷怀亦如斯。
聊纪梦中事，谁当赓我诗。
陵园妾－怜幽闭也（一作托幽闭，喻被谗遭黜也）
白居易（唐代）

陵园妾，颜色如花命如叶。命如叶薄将奈何，

一奉寝宫年月多。年月多，时光换，春愁秋思知何限。

青丝发落丛鬓疏，红玉肤销系裙慢。忆昔宫中被妒猜，

因谗得罪配陵来。老母啼呼趁车别，中官监送锁门回。

山宫一闭无开日，未死此身不令出。松门到晓月裴回，

柏城尽日风萧瑟。松门柏城幽闭深，闻蝉听燕感光阴。

眼看菊蕊重阳泪，手把梨花寒食心。把花掩泪无人见，

绿芜墙绕青苔院。四季徒支妆粉钱，三朝不识君王面。

遥想六宫奉至尊，宣徽雪夜浴堂春。雨露之恩不及者，

犹闻不啻三千人。三千人，我尔君恩何厚薄。

愿令轮转直陵园，三岁一来均苦乐。
寿琅翁大公祖
陈恭尹（清代）

高秋九月鸿雁归，定山岩下风依依。崇兰有芳时菊菲，舟车千里来郊圻。

竹符旄节夹道驰，火藻黼黻袍以绯。为公介以万年卮，柏台霜钺凛有辉。

门前百尺交龙旗，环阶爪士熊虎罴。鼓角声高云不飞，文经武纬唯指挥，令出如山谁敢违。

五岭之南民熙熙，黍稷被野牛羊肥。烽燧不惊尨吠希，司马临边德以威。

千年此日能有几，谁为歌之老布衣。
送权郡孙承议归宜春
黄庭坚（宋代）

宜春别驾乡丈人，来假庐陵二千石。
虚舟无事鸥与游，良贾深藏客争席。
诸公鞭朴立威名，公独爱民如父兄。
诸公驭吏如束湿，公使人人得尽情。
人情居官若邮传，假守摄丞尤自便。
忧念公家眉不开，谁能勤民废寝膳。
赠行欲借笔如椽，公不肯留鼓催船。
归到宜春问春事，斑斑笋竿蕨破拳。
廖侯为邦用诗礼，府中无事多燕喜。
看公谈生面生春，更为乡园蓺桃李。
会诸官韩亭 其一
章元振（宋代）

我爱韩亭好，文公像逼真。音容虽已往，英概恍如新。
又次王醇甫闻人主簿二首
项安世（宋代）

花茎枯槁陋东园，蕊叶萧疏笑井丹。
环面钗头人服媚，杯脣盘口客争看。
照筵冰脍光同洁，钉坐监色并寒。
谁道仇香但栖棘，也吟时菊继江潘。
赠张迪山人
吕陶（宋代）

岇玉溪头坐，于今四十年。尘埃晦闲迹，是月改华颠。

反覆谈幽数，丁宁索赠篇。谁为朱有传，君合附前贤。
病中杂述二首 其一
翁叔元（清代）

迩来有微疾，遂得身闲居。隐几发清思，且复亲诗书。

夜阑不成发，落月明前除。渐觉万虑捐，往往见太虚。

多恐疾良已，此念又复初。
岁暮郊行
孙觌（宋代）

残雪溶溶水披冻，山空翠湿衣巾重。东家西家酒初熟，南枝北枝春欲动。

班坐偶随鸥鹭集，意行适与牛羊共。直将万事付狙公，莫浪欢喜蹋破瓮。
秋暑夜起追凉
陆游（宋代）

漱罢寒泉弄月明，浩然风露欲三更。
曲阑干畔踟躇久，静听空廊络纬声。
玩丹砂 立法梯
马钰（金朝）

立个上天真法梯。无形无影亦无基。一条捷径入无为。自在逍遥真活计，常清常净乐希夷。自然天地悉皆归。
梨
苏轼（宋代）

霜降红梨熟，柔柯已不胜。
未尝蠲夏渴，长见助春冰。
陈闵孝入泮宫作此勖之
释今无（明代）

久蓄冠军才，利器尤凛烈。岂知斗牛光，即是丰城铁。

应久跃天斗，沉郁气乃结。滴水起长鲸，修途飞广辙。

一翼破洪濛，六月去乃歇。碧空散笔花，文坛飞玉屑。

所少原非才，努力立名节。圣贤亦有书，云何号明哲。

莫厌陋巷凉，独爱科名热。非澹志不明，是欲神易灭。

古今名世人，视己犹未切。淫书过五车，落纸成两截。

闾里岂不荣，身世已灭裂。爱子奋其雄，俊骨标奇嵲。

进可开天阍，退亦堪立雪。世宝何足珍，聪明天所泄。

岂容轻弃之，日削成封垤。而父具世资，秋香不足折。

起视斯道难，每每向予说。不倦学倒行，以智询于拙。

挟卷好趋庭，不独诗书诀。玉虹横十丈，急以一口啜。

始知二酉山，曷可老豪杰。
西江月
萧廷之（宋代）

要识真铅汞，都来只一根源。烹前火候妙中玄。不是知音难辨。

采取莫差时日，仍分弦后弦前。玉炉一霎火烧天。无位真人出现。
题刁光胤画册·葵石图
宋孝宗（宋代）

中央正色殊堪重，况复丹心向太阳。
可信化工深意在，只教此本染宫黄。
八月十五日游禹祠告成观
苏泂（宋代）

度密穿青且意行，穷居谁识万人英。
山当凿处终须好，水到平时自不鸣。
夏德真应参太始，禹功那复告其成。
登临遗庙秋风里，不尽今来古往情。
立春帖子·太上皇后阁
周必大（宋代）

冰泮西湖里，人游玉烛中。
非关风习习，端为乐融融。
寒食前三日野步乌龙山中石上往往多新芽手撷盈匊酌玉泉煮之芳甘特甚有怀伯承兄赋此以寄
张栻（宋代）

披云得新腴，煮泉听松风。香永味自真，不与馀品同。

悠然泊莫留，归来隐疏钟。念昔湘滨游，年年撷芳丛。

迟日照高岭，新雷惊蛰龙。落硙快先啜，鼓腹欣策功。

夜灯紫筠窗，香生编简中。谁与共此乐，臭味有邻翁。

朅来七里城，日月转飞蓬。山川岂不好，予忧日忡忡。

酌此差自慰，思君复无穷。
四字令
李彭老（宋代）

兰汤晚凉。鸾钗半妆。红巾腻雪初香。擘莲房赌双。

罗纨素榼。冰壶露床。月移花影西厢。数流萤过墙。
题江湖胜览卷赠李彦晖
张和（明代）

万里一孤舟，常年事胜游。星河三峡夜，烟树五湖秋。

迹拟玄真子，名齐博望侯。翻怜蓬荜士，白首卧林丘。
赠天台陈相士
刘克庄（宋代）

径草齐腰人迹稀，凌晨忽有叩柴扉。
远携吾子出疆贽，来看先生杜德机。
许燕颔侯行且验，评鸢肩夭是耶非。
惜无斗酒堪浇汝，一曲劳歌赠北归。
和渔翁四绝 其三
刘黻（宋代）

收网移舟月上时，西风吹浪脍鲈肥。任渠官买高声叫，醉卧芦花别处矶。
送祥上人之道场
释心月（宋代）

虎锡高腾上虎岩，虎岩老虎气耽耽。
袖藏济北爷儿手，不捋其须心不甘。
大蜀皇帝潜龙日述圣德诗五首 其二
贯休（唐代）

扶持社稷似齐桓，百万雄师贵可观。神智发中真莫测，贡输天下学应难。

风清鼙角□□□，□肃神龙草木寒。堪羡蜀民恒有福，太平时节一般般。
游虎丘寺
曾几（宋代）

重游吴子国，又入虎丘山。
长日挽人住，好风将我还。
儿童陪胜践，长老记衰颜。
无复尹和靖，西庵空掩关。
范子庚见示长书
晁公溯（宋代）

百川各分流，至海皆同源。
傥于中道画，潢污无本根。
子今始滥觞，如河发崑崙。
勿作涧溪止，当规溟海尊。
谁谓水至弱，盖有刚者存。
批岩仍抉石，万里争东奔。
朝来示我书，此意固已原。
可鄙枨也欲，奚为丘之门。
愿子更践履，岂云但知言。
述怀二十首 其三
何栻（清代）

容容白璧复何常，纨绔儒冠各自强。世路突梯纷得路，官场牵线互登场。

愿从曼倩称谐隐，敢道宽饶是醒狂。仕宦头颅可知己，翻愁四十尚为郎。
送友人南中访旧知
喻凫（唐代）

春尽大方游，思君便白头。地蒸川有毒，天暖树无秋。

水急三巴险，猿分五岭愁。为缘知己分，南国必淹留。
勾龙爽毛女
仇远（元代）

曾是阿房学舞人，玉箫旧谱尚随身。
喜归商岭寻仙药，忍见秦宫化劫尘。
松蜜春腴差可饱，槲衣秋碎不须纫。
凭谁唤起勾龙爽，更写湘妃与洛神。
三月廿日题所寓屋壁
倪瓒（元代）

梓树花开破屋东，邻墙花信几番风。
闭门睡过兼旬雨，春事依依是梦中。
题石壁山绍上人观风亭
释智圆（宋代）

界江千万山，石壁惟清幽。
中有忘机人，超然乐岩丘。
创亭号观风，嘉景自成收。
群峰呈晚碧，长溪泻寒流。
视听足怡情，万事安能求。
尝言徂暑天，登时疑清秋。
云容既冷淡，松韵还飕飗。
扰扰九衢尘，谁知高静游。
番戏 其五
周钟瑄（清代）

一曲蛮歌酒一卮，使君那惜醉淋漓。但令风物关王会，我欲从今学画师。
午睡初起
陆游（宋代）

曲腰桑上午鸡鸣，喔喔还如报五更。
睡起展书摩病眼，油窗喜对夕阳明。
暮登四安寺钟楼寄裴十（迪）
杜甫（唐代）

暮倚高楼对雪峰，僧来不语自鸣钟。孤城返照红将敛，

近市浮烟翠且重。多病独愁常阒寂，故人相见未从容。

知君苦思缘诗瘦，大向交游万事慵。
拟古七首 其一
周权（元代）

洪钧播无垠，八埏荡和风。枯丛同华滋，陈荄变纤茸。

高门与穷巷，妩媚白与红。阳和不择地，化育自至公。

惟人物之灵，此理均降衷。大朴日凋丧，町畦生室中。

贵贱移亲疏，贫富乘始终。谁能返其初，物我俱玄同。
题清斯堂
周锷（宋代）

万物本空寂，浮生方沼中。
鸥轻时出没，萍散只西东。
槛外风初息，天边月正融。
了无尘可濯，危坐照衰翁。
大用
释绍昙（宋代）

二三四七恶机关，互逞辞锋斗热瞒。
不必山僧一弹指，尽情贬向铁围山。
人食人
周霆震（元代）

髑髅夜哭天难补，旷劫生人半为虎。味甘同类日磨牙，肠腹深为北邙土。

郊关之外衢路傍，旦暮反接如驱羊。喧呼朵颐择肥胾，快刀一落争取将。

凭陵大嚼刳心燎，竞赌兕觥夸饮釂。不知剑吼已相随，后日还贻髑髅笑。

阴风腐馀犬鼠争，白昼鬼语偕人行。衔冤抱痛连死骨，著地春草无由生。

睢阳爱姬忍喋血，长安仇家俊臣舌。摅忠疾恶古或闻，未睹烹炰互吞灭。

五云深处藏飞龙，天路艰险何日通。皇心万一悯遗孑，再与六合开鸿濛。
巫山县
范成大（宋代）

借马巫山县，盘舟掉石滩。
梅肥朝雨细，茶老暮烟寒。
门对高唐起，江从灩澦难。
流堆三尺在，旅梦一枝安。
晚投黄龙寺慧宗上人房
吴兆（明代）

几处禅林聚似村，岭头风雨涧头昏。
千枝灯影僧初放，一派经声客到门。
禁烟作
牟融（唐代）

柳拖金缕拂朱栏，花扑香尘满绣鞍。

尊酒临风酬令节，越罗衣薄觉春寒。
河间
文天祥（宋代）

空有丹心贯碧霄，泮冰亡国不崇朝。
小臣万死无遗慨，曾见天家十八朝。
斯文今日喜相逢
程敏政（明代）

片云将雨急催诗，况值春城欲暮时。宾主乐当金谷罢，儿童休笑玉山欹。

良朋满座真奇遇，健笔凌空总妙词。闻说西邻仍有约，莫教沉醉负佳期。
卫河秋涨
萧蕃（明代）

两岸垂杨一叶舟，弥漫秋水浪悠悠。艄人不用推移力，笑拽蒲帆得自由。
纵笔三首·其一
苏轼（宋代）

寂寂东坡一病翁，白须萧散满霜风。
小儿误喜朱颜在，一笑那知是酒红。
秋夜即事
多敏（清代）

罗衣脆薄水天凉，小阁寒团一夜霜。曲径竹阴频闪月，疏帘花气暗添香。

倚窗梦短凭秋续，剪烛书慵况夜长。病怯东风了无寐，漫随镫影绕回廊。
送侄赴廷试
吴芾（宋代）

经术传家几缙绅，孙吴决策旧无人。
上将用武方留意，汝始程能遂发身。
伫展六韬登上第，更资三釜及偏亲。
两科自此增双美，何患衰宗不再振。
人境庐杂诗 其一
黄遵宪（清代）

春风吹庭树，树树若为秋。忽作通宵雨，来登近水楼。

湿云攒岫出，叠浪拍天流。不识新波长，沙边有睡鸥。
题庞居士阴德图
耶律楚材（元代）

易易难难各一机，非难非易亦新奇。若将三句分优劣，露挂灯笼暗皱眉。
送十哥归宣城
韩淲（宋代）

送子归何许，家在宛水边。相看敬亭在，凤凰应相连。

松楸郁已拱，我老心凄然。乃祖儒业盛，尔父还能贤。

汝复举进士，笔势方翩翩。六年北阙场，一笑两周旋。

道旧感存没，离怀偶成篇。功名有康庄，少壮宜加鞭。
吴江太湖笠泽虹桥
梅询（宋代）

岸傍高士陆龟蒙，羌雁曾徵恋钓筒。
船户平居两山下，图经分载几州中。
长安九日
强至（宋代）

雁落霜清对此辰，螘浮酒浊唤何人。
二年不见江南弟，九日空怜渭北身。
白发转多羞插帽，黄花漫好拟沾巾。
功名又逐秋风晚，惟有登高诗句新。
鹊踏枝·叵耐为人情太薄
冯延巳（五代）

叵耐为人情太薄，几度思量，真拟浑抛却。新结同心香未落，怎生负得当初约。
休向尊前情索莫，手举金罍，凭仗深深酌。莫作等闲相斗作，与君保取长欢乐。
买酒
陆游（宋代）

放翁病起不禁愁，买酒看山自献酬。
八月吴中未摇落，谁令衰鬓早知秋？
别郎上人
冷朝阳（唐代）

过云寻释子，话别更依依。静室开来久，游人到自稀。

触风香气尽，隔水磬声微。独傍孤松立，尘中多是非。
谒石守道
吕岩（唐代）

高心休拟凤池游，朱绂银章宠已优。

欲待祸来名欲灭，林泉养法预为谋。
次韵孙巨源寄涟水李盛二著作并以见寄五绝
苏轼（宋代）

南岳诸刘岂易逢，相望无复马牛风。
山公虽见无多子，社燕何由恋塞鸿。
（昔与巨源、刘贡父、刘莘老相遇于山阳，自尔契阔，惟巨源近者复相见于京口。
）高才晚岁终难进，勇退当年正急流。
不独二疏为可慕，他时当有景孙楼。
（巨源近离东海，郡有景疏楼。
）漱石先生难可意，（谓巨源。
）啮毡校尉久无朋。
（自谓。
）应知客路愁无奈，故遣吟诗调李陵。
（谓李君也。
）云雨休排神女车，忠州老病畏人夸。
诗豪正值安仁在，空看河阳满县花。
（盛为邑宰。
）胶西未到吾能说，桑柘禾麻不见春。
不羡京尘骑马客，羡他淮月弄舟人。
宫词四首
童承叙（明代）

蛾眉扫罢去朝天，正值官家例散鲜。
见说羊车随意到，不教中使口宣传。
松坞草堂新成杂兴十二首 其八
顾璘（明代）

万峰云气入高斋，谷口冥冥细雨来。实喜芳春能润物，虚疑残雨早闻雷。

谁家健犊临田出，无数寒鸦绕树哀。已约新晴扶杖去，东风留绽野塘梅。
夜抵丹阳
李蕴芳（清代）

天空迟暮色，烛小掩余辉。村杵犬虚吠，野田萤乱飞。

孤光生水阁，残月上江扉。犹有风潭外，渔人守钓矶。
郊行
喻良能（宋代）

散策林塘路，秋深别有光。
晦明云聚散，浓淡树青黄。
晚觉衣襟冷，风吹橘柚香。
菊花何处有，聊欲试重阳。
题道旁树
蓝智（明代）

空山摇落尽，见尔岁寒心。节共风霜古，根疑雨露深。

支离终玩世，萧瑟自成阴。有分廿樗散，无劳问陆沉。
王迥子高挽章五首
贺铸（宋代）

南浦维舟访，东堂抵榻眠。
後期犹指日，轻别遂终天。
墨妙今初贵，诗鸣久已传。
清风知未坠，诸子更翩翩。
避寇南行
吕本中（宋代）

何处田园不是家，尽扶衰病过天涯。山村酒熟人人醉，客路春天处处花。

敢道岭南无贼马，侧闻江左尚风沙。囊空甑倒君休笑，亦有新诗伴齿牙。
贺陈小豪县长尊甫芳园封翁八十一寿
郑国藩（清代）

豪君告我祝嘏期，勉我试作介眉诗。南极星明秋色早，月华正眉欲圆时。

忆昔封翁七十一，我曾走伻颂逢吉。韶光转瞬过十载，又值寿筵复开日。

云锦片片云中来，莱衣满庭笑口开。桃觞喜见宁馨奉，士元本非百里才。

吾闻亲老不择仕，岩邑牛刀聊小试。入境驱车避阳鱎，敢劳史笔传循吏。

宓琴弹罢赋归欤，菽水欢成乐有馀。庵江双鲤迢迢至，愧我难得骊龙珠。

屈指老人旧行谊，前尘髣髴诗曾记。仁声义闻写已详，复举重提岂文义。

晚境事业视郎君，善则归亲古所云。请看璀璨锦屏上，三多五福祝纷纷。

我也勉强枯肠索，远随秋雁付行云。
金人捧露盘•闺情
董以宁（清代）

杏花烟，桃花雨，柳花风。愁中过、偏觉匆匆。姊归何意，不教春色驻帘拢。

妆成无事，朱栏外数尽残红。

笛床閒，琴床冷，绣床委，笔床封。却都为、玳瑁床空。

银床新汲，辘辗更觉似心中。春归何处，偏难道、郎处方浓。
次韵万益谦 其一
龚敩（明代）

半载飘蓬两鬓华，又惊春信入梅花。昔贪朝市风云阔，今爱山林岁月赊。

纵步且须留谢屐，倦游何必怨张槎。劳君故有诗相寄，随意行吟到水涯。
少微山
陆游（宋代）

平生一舴艋，几到少微山。
杰观扫无迹，高人呼不还。
崖崩危欲压，磴断滑难攀。
日暮增幽兴，渔歌莽苍间。